ออมสินยังตรึงดอกเบี้ย
ออมสินยันตรึงดอกเบี้ยไม่ถอย หลัง กนง. ขยับดอกเบี้ยขึ้น 0.25% ฟุ้ง 2 เดือนเงินฝากกระฉูด 5.3 หมื่นล้านบาท
10 มี.ค. 2554

ออมสินยันตรึงดอกเบี้ยไม่ถอย หลัง กนง. ขยับดอกเบี้ยขึ้น 0.25% ฟุ้ง 2 เดือนเงินฝากกระฉูด 5.3 หมื่นล้านบาท
นายเลอศักดิ์  จุลเทศ ผู้อำนวยการธนาคารออมสิน กล่าวว่าธนาคารยังยืนยันที่จะตรึงอัตราดอกเบี้ยลูกค้ารายย่อยชั้นดี (MLR)ที่ระดับ 6% แม้ว่าที่ผ่านมาสำนักงานคณะกรรมการนโยบายการเงิน (กนง.)จะมีการปรับขึ้นอัตราดอกเบี้ยนโยบายอีก 0.25%ส่งผลให้อัตราดอกเบี้ยอยู่ที่ 2.50% จากเดิมที่ 2.25%
"ธนาคารคงต้องขอพิจารณาทิศทางการปรับขึ้นอัตราดอกเบี้ยของทาง กนง. ก่อนจากที่ก่อนหน้านี้  กนง. ได้มีการปรับขึ้นดอกเบี้ยไปแล้ว 2ครั้งตั้งแต่ต้นปีที่ผ่านมา ซึ่งธนาคารยังไม่เคยมีการปรับขึ้นเลยแม้ว่าธนาคารพาณิชย์หลายแห่งจะมีการปรับขึ้นดอกเบี้ยกันอย่างต่อเนื่องโดยขณะนี้ยืนยันว่าอัตราดอกเบี้ยเงินกู้ของเรายังถือว่าอยู่ในระดับต่ำสุดเมื่อเทียบกับธนาคารณิชย์"นายเลอศักดิ์  กล่าว
นายเลอศักดิ์ กล่าวอีกว่าในช่วงที่ผ่านมายอดเงินฝากของธนาคารออมสินเพิ่มขึ้นอย่างต่อเนื่องส่วนหนึ่งมาจากสลากเงินฝากออมสินอายุ 5 ปีเนื่องจากได้ผลตอบแทนในระดับสูง ทำให้ในช่วง 2 เดือนที่ผ่านมาออมสินมียอดเงินฝากเพิ่มขึ้น 53,000 ล้านบาท หรือประมาณ  20 ล้านบัญชีโดยมียอดเงินฝากรวมทั้งสิ้น 1.2 ล้านล้านบาท
นอกจากนี้ ธนาคารยังอยู่การพิจารณาขยายพื้นที่การปล่อยสินเชื่อเข้มแข็งตามโครงการประชาวิวัฒน์ไปยังพื้นที่บริเวณปริมณฑลโดยขณะนี้อยู่ระหว่างการหาหน่วยงานเพื่อรองรับการขึ้นทะเบียนของมอเตอร์ไซด์รับจ้างแท็กซี่และพ่อค้า แม่ค้าหาบเร่ที่สนใจขอสินเชื่อส่วนหลักเกณฑ์และวงเงินในการปล่อยสินเชื่อยังใช้แนวทางเดียวกับการดำเนินการในกรุงเทพมหานคร
"ขณะนี้ยืนยันว่าธนาคารยังมีวงเงินเพียงพอที่จะขยายการปล่อยสินเชื่อตามโครงการประชาวิวัฒน์เพิ่มเติมไปยังเขตปริมณฑลหลังจากที่ประสบความสำเร็จจากพื้นที่ในกรุงเทพฯโดยก่อนหน้านี้ธนาคารได้รับวงเงินในการปล่อยสินเชื่อจากรัฐบาลทั้งสิ้น 2พันล้านบาท ซึ่งยืนยันว่าเพียงพอสำหรับดำเนินการแน่นอน" นายเลอศักดิ์กล่าว
อย่างไรก็ตาม ธนาคารออมสิน ยังต่อยอดโครงการธนาคารโรงเรียนเปิดตัวโครงการเพื่อเยาวชนประจำปี 2554 ภายใต้แนวคิด"สร้างพลังเสริมปัญญา นำพาสุนทรีมีวัฒนธรรม"จะเป็นการจำลองรูปแบบของธนาคารที่ดำเนินการโดยนักเรียน มีครู อาจารย์และพนักงงานออมสินเป็นพี่เลี้ยง และมีเครื่องมืออุปกรณ์ในการรับฝากเงินซึ่งธนาคารจะให้การสนันสนุน โดยในปีนี้จะมีธนาคารโรงเรียนเพิ่มเป็น 590แห่งจากปี 2553 ที่ 470 แห่ง